**Preporuke Stožera civilne zaštite Grada Zaprešića**

U skladu sa Zaključkom o javnim okupljanjima u vrijeme provođenja mjera zaštite od širenja korona virusa kojeg je donio Stožer civilne zaštite Zagrebačke županije te preporukama Stožera civilne zaštite RH, Stožer CZ Grada Zaprešića objavljuje mjere i preporuke za suzbijanje širenja virusa COVID-19.

Grad Zaprešić do daljnjega otkazuje sva javna okupljanja, bez obzira na broj sudionika. Apelira se i na druge organizatore da odgode predviđena događanja, a građane pozivamo da se na skupove ne odazivaju. Ukoliko drugi organizatori ipak odluče održati okupljanje unatoč preporuci županijskog i gradskog Stožera, obveza im je provesti najviše higijenske standarde propisane od strane Stožera civilne zaštite RH i nadležnih institucija. Dužni su upozoriti sudionike da se suzdrže od uobičajenog neverbalnog komuniciranja koje uključuje rukovanje i izbjegavaju bliži socijalni kontakt te osigurati punktove s dezinfekcijskim sredstvima. Organizatori ujedno preuzimaju i punu odgovornost za sigurnost sudionika i posjetitelja javnog okupljanja, a od danas Županijski stožer civilne zaštite prestaje izdavati suglasnosti za njihova održavanja.

Stožer CZ Grada Zaprešića proslijedio je obavijest svim upraviteljima ustanova i objekata u kojima se okuplja ili zadržava veći broj ljudi o potrebi postavljanja plakata o zaštiti i preventivnim mjerama te pravilnom održavanju higijene. U školama i vrtićima je osigurana dovoljna količina sapuna, papirnatih ručnika i dezinfekcijskog sredstva za pojačano provođenje higijenskih mjera.

Sve institucije na području grada dužne su pratiti razvoj situacije i informirati se u vezi s virusom COVID-19, pratiti naputke koji se odnose na njihova područja djelovanja te sukladno tome postupati i obavještavati svoje djelatnike i posjetitelje.

Također se preporučuje građanima da odgode putovanja ukoliko zaista nisu nužna, a one koji su se s vratili iz kritičnih područja, u slučaju sumnje na korona virus, molimo da ne odlaze u domove zdravlja i službe hitne medicine, nego da kontaktiraju svog liječnika ili dežurnog epidemiologa koji će u slučaju potrebe osigurati prijevoz pacijenata. Dežurni broj pri Zavodu za javno zdravstvo Zagrebačke županije je **099 48 27 486**.

U Zaprešiću dosad nije zabilježen ni jedan slučaj zaraze COVID-19, a kako bismo bili sigurni da činimo sve da spriječimo mogućnost širenja zaraze i održimo razinu sigurnosti, molimo sve građane za odgovorno ponašanje.

Aktualne podatke i preporuke možete pratiti i na mrežnim stranicama Hrvatskog zavoda za javno zdravstvo.